Cenevreya Swîsre de verê bînaya Neteweyanê Yewbîyayeyan de çarçewa Hemleya Wextê Azadîye de çalakîya roniştişî hewteyê 32. de dewam kerd.
Çalakîye de nameyê Merkezê Komelê Kurdan ê Demokratîkî ser o Kasim Erîkî qisey kerd û pare kerd ke ganî NY û CPT vera tecrîdî erkanê xo bîyarê ca.
Serekê Koma Dostanîya Bi Kurdan a Parlamentoyê Swîsre Carlo Sommarugayî zî çalakîye de îfade kerd ke ganî Rayberê Şarê Kurdî Abdullah Ocalan azad bibo û vat: ''Haştîya Tirkîya bi çareserîya meseleya kurdan mumkîn a. Ocalano ke mefteyê haştîye yo ganî azad bibo. Ganî seba azadîya Abdullah Ocalanî û çareserîya meseleya kurdan dewleta Swîsre mesuldarîye bigêra xo milî.''
Qiseykerdişan ra dima çalakîya roniştişî dest pêkerd.
